B. Bugár, podpredseda NR SR: (2002-02-08):
O. Keltošová, poslankyňa: Vážené panie poslankyne, páni poslanci. Vystúpiť na dnešnej schôdzi Národnej rady k uvedenému návrhu zákona ma určil Výbor Národnej rady Slovenskej republiky pre sociálne veci a bývanie na svojej 73. schôdzi. V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa po formálno-právnej stránke všetky náležitosti uvedené v § 67 a 68 zákona č. 350/1996 Z. z., ako aj náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Účelom predloženého návrhu zákona je reagovať na prax plnenia si vyživovacej povinnosti. Ukazuje sa, že nie je povinnou osobou často plnená. Pri komplexnom videní a vnímaní situácie možno konštatovať, že popri skupine osôb, ktoré si vzhľadom na zlú ekonomickú situáciu nemôžu plniť svoju vyživovaciu povinnosť, existuje početná skupina povinných osôb, ktorá sa zámerne vyhýba plneniu vyživovacej povinnosti. Ako už bolo povedané, jedným z možných riešení je zapojenie štátu do zabezpečenia splácania výživného formou náhradného výživného. V predloženom návrhu zákona sa vychádza z koncepcie plnenia štátu za osobu zaviazanú vyživovacou povinnosťou. Vychádza z toho, že štát poskytne finančné prostriedky na úhradu výživného s tým, že v plnom rozsahu zostáva zachovaná vyživovacia povinnosť osoby, a to v plnej výške určenej v súdnom konaní. Finančné zabezpečenie navrhovaného zavedenia náhradného výživného sa rieši prostredníctvom zriadenia fondu náhradného výživného na princípe viaczdrojového financovania s príspevkom zo štátneho rozpočtu. Rozbehový kapitál fondu navrhujú predkladatelia z privatizácie a základný vklad od Fondu národného majetku ako jednorazový vklad. Finančné zabezpečenie individuálnej rozhodovacej činnosti o náhradnom výživnom je navrhované tak, aby minimálne zaťažilo rozpočet rezortu práce sociálnych vecí a rodiny a fondu náhradného výživného. Predpokladá sa, že fond bude mať 15-20 zamestnancov, ktorých výdavky sú v dôvodov správe vyčíslené s dopadom na štátny rozpočet. Návrh zákona je v súlade s Ústavou Slovenskej republiky. Dámy a páni, s ohľadom na oprávnenia, ktoré pre mňa ako spravodajkyňu vyplývajú z § 73 zákona Národnej rady Slovenskej republiky číslo 350/1996 Z. z. o rokovacom poriadku v znení neskorších predpisov, odporúčam, aby sa Národná rada Slovenskej republiky v zmysle § 73 ods. 3 písm. c) zákona číslo 350/1996 Z. z. uzniesla na tom, že ho prerokuje v druhom čítaní. Súčasne odporúčam v zmysle § 74 ods. 1 zákona číslo 350/1996 Z. z. o rokovacom poriadku Národnej rady v znení neskorších predpisov v súlade s rozhodnutím predsedu Národnej rady Slovenskej republiky číslo 1415 z 12. decembra 2001 prideliť tento návrh na vydanie zákona o náhradnom výživnom a fonde náhradného výživného na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne vecí a bývanie, Výboru Národnej rady pre financie, rozpočet a menu, Výboru Národnej rady pre ľudské práva a národnosti. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady pre sociálne veci a bývanie. Súčasne navrhujem, aby výbory, ktorým bol uvedený návrh pridelený, prerokovali ho v súlade s rozhodnutím predsedu Národnej rady Slovenskej republiky v lehote do 8. marca 2002 a gestorský výbor v lehote do 11. marca 2002. Ďakujem, pán predsedajúci, skončila som. Môžete otvoriť rozpravu.